Page:Scottish minstrel (4).pdf/11

 33

AULD ROBIN GRAY.

Words by LADY ANN BARNARD. Music by Rev. Wm. LEEVES.

Key-note D.

YOUNG Jamie lo'ed me weel, and sought me for his bride,

But saving a crown he had naething else beside;

To mak' the crown a pound, my Jamie wont to sea,

And the crown and the pound were baith for me.

He had na been gane, but a year and a day.

When my father brak his arm, and our cow was stown away:

My mither she fell sick, and my Jamie at the sea,

And auld Robin Gray came a courtin' me.

My father couldna work, and my mither couldna spin,

I toil'd day and night, but their bread I couldna win;

Auld Rob maintained them baith, and with tears in his e'e,

Said, Jenny, for their sake, o marry me!

My heart it said náy, for I looked for Jamie back;

But the wind it blew hard, and his ship it was a wrack;

His ship was a wrack, why didna Jamie dee?

And why was he spared to cry, wae is me?

My father urged me sair, my mither didna speak,

But she look'd in my face till my heart was like to break;

They gied him my hand, though my heart was at the sea

So auld Robin Gray is a gudeman to me.

I had na been a wife a week but only four,

When mournfu' I sat on the stane at the door,

I saw my Jamie's ghaist, for I couldna think it he,

Till he said, I'm come hame, love, to marry thee.

Sair, sair did we greet, and muckle did we say,

We took but ae kiss, and tore ourselves away;

I wish I were dead, but I'm no like to dee;

Oh why was I born to say, wae is me?

I gang like a ghaist, and I carena to spin ;

I darena think on Jamie, for that would be a sin;

So I will do my best a gudewife to be,

For auld Robin Gray is a kind man to me.

KIND ROBIN LO'ES ME.

Words by Burns, Air very old. Key-note G.

Robin is my only jo,

Robin has the art to lo'e;

So to his suit I mean to bow,

Because I ken he lo'es me.